b'\n_START_ARTICLE_\nKri\xc5\xbe s kri\xc5\xbei\n_START_SECTION_\nVsebina\n_START_PARAGRAPH_\nZdravko s Sosednjega na Koro\xc5\xa1kem \xc5\xbeivi z materjo, babico in dedkom. Je zelo  bistre pameti, njegova najve\xc4\x8dja \xc5\xbeelja je postati u\xc4\x8ditelj. V \xc5\xa1oli, ki je bila pod nem\xc5\xa1ko oblastjo, nikoli ni bil priljubljen u\xc4\x8denec. So\xc5\xa1olci so ga zbadali in se nor\xc4\x8devali iz njega, ker ni znal teko\xc4\x8de nem\xc5\xa1ko. Svoje muke je laj\xc5\xa1al z nenehnim prebiranjem knjig in u\xc4\x8denjem. Po osnovni \xc5\xa1oli je bil izbran za \xc5\xa1olanje v u\xc4\x8ditelji\xc5\xa1\xc4\x8du v Krainburgu (danes Kranj). Tam je spoznal nekaj pravih prijateljev. Rad je igral klavir, ki ga je zahajal igrat k starej\xc5\xa1emu gospodu na dom. Tam je spoznal Charlotto, s katero sta se zaljubila. Ko je morala oditi v Salzburg sta ljubezen ohranjala \xc5\xbeivo preko pisem. V u\xc4\x8ditelji\xc5\xa1\xc4\x8du se je izoblikovala njegova osebnost, saj ni bil ve\xc4\x8d tako srame\xc5\xbeljiv, ampak je postal bolj samostojen in uporni\xc5\xa1ki._NEWLINE_Vojna je Zdravku vzela veliko. O\xc4\x8deta, polbrata in polsestro so Nemci odpeljali v zapor, pradedka, strica in teto pa so ubili. Tudi starca, h katerem je zahajal igrat klavir, so zaprli.\n_START_SECTION_\nKritike\n_START_PARAGRAPH_\n\xc2\xbbPretresljiva dokumentacija najgroznej\xc5\xa1e dobe na\xc5\xa1e zgodovine, ki s svojo ne\xc4\x8dlove\xc5\xa1ko podivjanostjo nacizma preka\xc5\xa1a vse \xc5\xa1ibe, ki so kdajkoli mu\xc4\x8dile na\xc5\xa1e kraje in ljudi. Kar_NEWLINE_Polan\xc5\xa1ek v njej pripoveduje, ni izrodek pisateljske fantazije, temve\xc4\x8d dejansko do\xc5\xbeiveta in prav zato tem pretresljivej\xc5\xa1a resni\xc4\x8dnost.\xc2\xab\xc2\xa0(Anon. 1980: 6)_NEWLINE_\xc2\xbbPoleg pretresljivega opisovanja trpljenja Slovencev na Koro\xc5\xa1kem med drugo svetovno vojno, se spu\xc5\xa1\xc4\x8da tudi v razmi\xc5\xa1ljanja ideolo\xc5\xa1kih vpra\xc5\xa1anj, ki so tiste dni pretresala Slovence, zlasti one na ozemlju biv\xc5\xa1e Jugoslavije.\xc2\xab\xc2\xa0 (Nedijak 1982: 3)_NEWLINE_\xc2\xbbBeremo tudi \xe2\x80\x93 kar smo \xc5\xbee v za\xc4\x8detku omenili \xe2\x80\x93 da samo OF "gre (!) pot do svobode na\xc5\xa1ega naroda in vseh Jugoslovanov", a bi bil Polan\xc5\xa1ek moral namesto OF zapisati KPS, ker je OF tedaj bila, kot re\xc4\x8deno, \xc5\xbee ve\xc4\x8d kot eno leto izklju\xc4\x8dno orodje Komunisti\xc4\x8dne partije.\xc2\xab\xc2\xa0(Mauser, Kvas in Pre\xc5\xbeelj 1983: 152) _NEWLINE_\xc2\xbbPri branju romana Kri\xc5\xbe s kri\xc5\xbei smo dobivali vtis, da je celov\xc5\xa1ka Mohorjeva pozabila, da se je v bli\xc5\xbenjem Vetrinju za\xc4\x8dela tragedija 11.000 slovenskih domobrancev, pobitih  \xc5\xbee po kon\xc4\x8dani vojski brez vsakega sodnega procesa.\xc2\xab\xc2\xa0(Mauser, Kvas in Pre\xc5\xbeelj 1983: 154) _NEWLINE_\xc2\xbbKolikor mi poznamo koro\xc5\xa1ke razmere, koro\xc5\xa1ki partizani niso za\xc4\x8deli gverile proti nacistom s pobijanjem idejnih nasprotnikov, kot je to bilo v Ljubljanski pokrajini, pa tudi na Gorenjskem in Primorskem. Niso torej z nasiljem razdelili koro\xc5\xa1kih Slovencev v dva tabora.\xc2\xab\xc2\xa0(Mauser, Kvas in Pre\xc5\xbeelj 1983: 154) _NEWLINE_\xc2\xbb\xc5\xa0lo nam je pri tej knjigi za prikaz notranje preobrazbe koro\xc5\xa1kega slovenskega fanta, ki v nacisti\xc4\x8dni ponem\xc4\x8devalnici proti njenim vzgojnim namenom dozoreva v zavednega Slovenca ob sre\xc4\x8davanju z bojem malega teptanega naroda za \xc5\xbeivljenje v svobodi na doma\xc4\x8di zemlji.\xc2\xab\xc2\xa0(Kaselj 1983: 155)_NEWLINE_\xc2\xbb\xc5\xbdivljenje \xc4\x8desto pi\xc5\xa1e \xc4\x8dudne romane, tudi ta roman je pisalo \xc5\xbeivljenje.\xc2\xab\xc2\xa0(Kaselj 1983: 155)_NEWLINE_\xc2\xbbV tej knjigi je polan\xc5\xa1ek napisal, da so po vkorakanju Nemcev in Italijanov Jugoslavijo rodoljubi in razgledani politiki ustanovili Osvobodilno fronto slovenskega naroda in da so se zdru\xc5\xbeili iz ljubezni do naroda in se uprli okupatorjema iz prepri\xc4\x8danja, da edino uor re\xc5\xa1i mali slovenski narod pred smrtjo.\xc2\xab\xc2\xa0(Mevlja 1984: 8)_NEWLINE_\xc2\xbbV rubriki Odmevi je natisnjen \xc4\x8dlanek "Odpor proti okupatorju - partijski monopol" kot odmev na knjigo /.../ Podpisniki \xc4\x8dlanka: Otmar Mauser, Tone Oblak in Lojze Bajc, odborniki Zveze slovenskih protikomunisti\xc4\x8dnih dru\xc5\xa1tev se s Polan\xc5\xa1kom ne strinjajo. Ugotovili so, da pri slovenskih vodilnih komunistih nista bili gonilna sila za njihovo politi\xc4\x8dno in voja\xc5\xa1ko aktivnost rodoljubje in zvestoba, da so za\xc4\x8deli osvobodilni boj na zahtevo Kominterne in da je bil tako reko\xc4\x8d partijska dol\xc5\xbenost. O\xc4\x8ditajo slovenskim komunistom, da so se borili predvsem za oblast.\xc2\xab\xc2\xa0(Mevlja 1984: 8)_NEWLINE_\xc2\xbbKer zgodbena motivacija kri\xc5\xbea zaradi spleta pomenov prekrije nasilje z \xc5\xbertvovanjem, ki vodi k zveli\xc4\x8danju, tudi poteka zgodbe in junakove \xc5\xbeivljenjske poti, ki se vzporejata kri\xc5\xbeevemu potu, ne more mehani\xc4\x8dno deliti na 14 postaj zgolj samo golo znamenje kri\xc5\xbea, temve\xc4\x8d odsev njegovega prenovljenega pomena: "senca kljukastega kri\xc5\xbea", ki se kot anafora neodvisno od \xc4\x8dlenjenja na poglavja v romanu ponovi \xc5\xa1tirinajstkrat ...\xc2\xab\xc2\xa0(Pretnar 1991: 172)_NEWLINE_\xc2\xbbV predstavljenem prepletanju obeh \xc4\x8dlenjen romanskega besedila lahko upovedovalec skozi usta pripovedovalca ali junaka ravno z izbranim simbolom reflektira stanje predstavljenega sveta in akcijo v njem.\xc2\xab\xc2\xa0(Pretnar 1991: 176)_NEWLINE_\xc2\xbbPo vsem povedanem bi se dalo skleniti, da je diskretno zaslanjanje obrednega \xc4\x8dlenjena z zgodbenim lastnost Polan\xc5\xa1kovega romana, ki ne le razgibava pripoved, temve\xc4\x8d pretanjeno dolo\xc4\x8da lego upovedovalca in junaka v sovra\xc5\xbenem svetu.\xc2\xab\xc2\xa0(Pretnar 1991: 177)_NEWLINE_\xc2\xbbZa celotno zgradbo romana je zna\xc4\x8dilno, da se pripoved od \xc5\xa1irokega epskega opisovanja v ve\xc4\x8djem delu besedila postopno spremeni v gostej\xc5\xa1o in \xc5\xa1e bolj z dokumentarnimi dejstvi napolnjeno zgodbo, ki v sklepu preide v skop, na\xc5\xa1tevalen dnevni\xc5\xa1ki zapis dogodkov ob koncu vojne.\xc2\xab\xc2\xa0(Glu\xc5\xa1i\xc4\x8d 2005: 44)'